ai4bharat/Pralekha huggingface dataset:
विज्ञान एवं प्रौद्योगिकी मंत्रालय
सीएसआईआर – आईएमटीईसीएच ने सहयोगपूर्ण अनुसंधान के लिए आईआईटी बॉम्बे के साथ समझौता ज्ञापन पर हस्ताक्षर किए
सीएसआईआर- इंस्टीट्यूट ऑफ माइक्रो बायल टेक्नोलॉजी  चंडीगढ़ ने सहयोगपूर्ण अनुसंधान को बढ़ावा देने के लिए भारतीय प्रौद्योगिकी संस्थान  बॉम्बे के साथ आज नई दिल्ली में एक समझौता ज्ञापन पर हस्ताक्षर किए। समझौता ज्ञापन से दोनों संस्थानों के अनुसंधानकर्ताओं और प्राध्यापकों के बीच विचारों का आदान-प्रदान, नई जानकारी के विकास और उच्च गुणवत्ता वाले अनुसंधान में मदद मिलेगी। इस सहयोग का उद्देश्य स्वास्थ्य सेवा के क्षेत्र, खासतौर से परियोजनाओं और मिशन में आधुनिक अनुसंधान करना है जहां दोनों संस्थान एक-दूसरे को सहयोग कर सकें।
इस साझेदारी से दोनों संस्थानों को लाभ होगा क्योंकि इससे अनुसंधान, अध्यापन, विकास और सहयोगपूर्ण अनुसंधान परियोजनाओँ के कार्यान्वयन, व्यवसायिक विकास कार्यक्रमों और क्षमता निर्माण प्रयासों के उद्देश्य से प्राध्यापकों और छात्रों का आदान-प्रदान किया जा सकेगा।
आईआईटी बॉम्बे के डीन, अनुसंधान और विकास के प्रोफेसर मिलिंद अत्रे और सीएसआईआर – आईएमटीईसीएच के ऑफिशिएटिंग निदेशक डॉक्टर मनोज राजे ने अपने-अपने संस्थानों की ओर से सीएसआईआर के महानिदेशक और डीएसआईआर के सचिव डॉ. सी मांडे की उपस्थिति में समझौता ज्ञापन पर हस्ताक्षर किए।
इस साझेदारी का स्वागत करते हुए डॉ. शेखर सी. मांडे ने कहा कि आईआईटी बॉम्बे देश के शीर्ष रैंक वाले संस्थानों में से है और आईएमटीईसीएच और भारत की उन चिकित्सा जरूरतों पर विशेष ध्यान दे रहा है जो अभी पूरी नहीं की जा सकी हैं, यह समझौता ज्ञापन विशेषकर स्वास्थ्य सेवा के क्षेत्र में सहयोगपूर्ण अनुसंधान को बढ़ावा देगा।
यह समझौता ज्ञापन वर्ष 2018 में एमएचआरडी द्वारा जारी परिपत्र की तर्ज पर है जिससे सभी आईआईटी के लिए सीएसआईआर से सम्बद्ध राष्ट्रीय अनुसंधान प्रयोगशालाओं के साथ समझौता ज्ञापन पर हस्ताक्षर करने का मार्ग प्रशस्त होगा ताकि नया सहयोग शुरू किया जा सके और जहां पहले से ही ऐसे सहयोग मौजूद है वहां उन्हें और बढ़ाया जा सके। साथ ही दोनों संस्थानों के प्राध्यापक इस समझौता ज्ञापन के नीचे विभिन्न क्षेत्रों में सहयोग कायम करने के बारे में बातचीत कर सकेंगे।
समझौता ज्ञापन के बाद डॉक्टर मनोज राजे ने कहा कि इंजीनियरिंग और विज्ञान के दो श्रेष्ठ संस्थान औपचारिक तौर पर एक साथ एकजुट हुए हैं और मेरा मानना है कि दोनों संस्थानों के प्राध्यापक और छात्र सहयोगपूर्ण अनुसंधान परियोजनाओं, व्यवसायिक विकास कार्यक्रमों और क्षमता निर्माण प्रयासों के विकास और कार्यान्वयन की दिशा में कार्य करेंगे।
सीएसआईआर – आईएमटीईसीएच माइक्रो बायल विज्ञान में एक उत्कृष्ट राष्ट्रीय केन्द्र है जिसकी स्थापना 1984 में की गई थी।
सूचना और प्रसारण मंत्रालय
श्री सत्येंद्र प्रकाश ने पत्र सूचना कार्यालय के प्रधान महानिदेशक का कार्यभार ग्रहण किया
श्री सत्येंद्र प्रकाश ने आज पत्र सूचना कार्यालय  के प्रधान महानिदेशक का पदभार ग्रहण किया। श्री प्रकाश 1988 बैच के भारतीय सूचना सेवा के अधिकारी हैं। इससे पहले वे केंद्रीय संचार ब्यूरो के प्रधान महानिदेशक के पद पर कार्यरत थे।
श्री सत्येंद्र प्रकाश को सार्वजनिक संचार, मीडिया प्रबंधन, प्रशासन, नीति निर्माण और कार्यक्रम कार्यान्वयन के क्षेत्र में केंद्र सरकार में व्यापक अनुभव है। उन्होंने यूनेस्को, यूनिसेफ, यूएनडीपी जैसे विभिन्न राष्ट्रीय और अंतर्राष्ट्रीय मंचों में भारत सरकार का प्रतिनिधित्व किया है। उन्होंने केंद्रीय संचार ब्यूरो के लिए सरकारी विज्ञापन, इंटरनेट और डिजिटल मीडिया नीति, एफएम रेडियो नीति, डिजिटल सिनेमा नीति आदि के सामग्री विनियमन के लिए मसौदा दिशा-निर्देश तैयार करने में महत्वपूर्ण भूमिका निभाई है। उन्हें 'वोकल फॉर लोकल' विषय पर 2021 में गणतंत्र दिवस पर सूचना और प्रसारण मंत्रालय की पहली झांकी की प्रस्तुति में भूमिका निभाने के लिए सराहा गया था।
श्री प्रकाश भारत सरकार के कई प्रमुख सार्वजनिक अभियानों, आउटरीच गतिविधियों को डिजाइन करने और लागू करने से जुड़े रहे हैं। उन्हें महत्वपूर्ण आईईसी अभियानों को तैयार करने का श्रेय दिया जाता है। उन्हें हाल ही में भारत के चुनाव आयोग द्वारा मान्यता दी गई है और 2021-22 में मतदाता जागरूकता और शिक्षा के माध्यम से चुनावी भागीदारी बढ़ाने के लिए राष्ट्रीय पुरस्कार से सम्मानित किया गया है।
श्री सत्येंद्र प्रकाश के कार्यभार ग्रहण करने पर पीआईबी के वरिष्ठ अधिकारियों ने उनका स्वागत किया।
निर्वाचन आयोग
मतदान का समय : आम चुनाव – चरण-1
आम चुनाव-2019 के प्रथम चरण में 11 अप्रैल, 2019 को राष्ट्र मतदान करेगा
अधिकतर निर्वाचन क्षेत्रों में मतदान का समय सुबह 7 बजे से शाम 6 बजे तक
भारत निर्वाचन आयोग ने लोकसभा चुनाव 2019 के प्रथम चरण के लिए मतदान के समय से जुड़े कार्यक्रम अधिसूचित किए हैं। प्रथम चरण में बृहस्पतिवार, 11 अप्रैल, 2019 को 543 लोकसभा निर्वाचनक्षेत्रों में से 20 राज्यों और केंद्रशासित प्रदेशों में 91 लोकसभा निर्वाचनक्षेत्रों में मतदान होगा। प्रथम चरण में मतदान वाले अधिकांश संसदीय निर्वाचनक्षेत्रों में मतदान का समय सुबह 7 बजे से शाम 6 बजे के बीच है। हालांकि वामपंथी उग्रवाद से प्रभावित क्षेत्रों और पूर्वोत्तर राज्यों में यह समय सुबह 7 बजे से शाम 5 बजे / सुबह 7 बजे से शाम 4 बजे/ सुबह 7 बजे से शाम 3 बजे होगा।
उत्तर प्रदेश, जम्मू-कश्मीर, पश्चिम बंगाल, अंडमान-निकोबार द्वीपसमूह, लक्षद्वीप में सुबह 7 बजे से शाम 6 बजे के बीच मतदान होगा। आंध्रप्रदेश में सुबह 7 बजे से शाम 6 बजे के बीच मतदान होगा, जिसमें अराकू लोकसभा क्षेत्र शामिल नहीं हैं, जहां कुरूपाम, पार्वतीपुरम, सैलूर, रामपाचोडोवरम निर्वाचनक्षेत्रों में सुबह 7 बजे से शाम 5 बजे के बीच मतदान होगा। अराकू निर्वाचनक्षेत्र में, अराकू वैली और पाडेरू में सुबह 7 बजे से शाम 4 बजे के बीच मतदान होगा।
मतदान के प्रथम चरण में उत्तराखंड में सुबह 7 बजे से शाम 5 बजे के बीच मतदान होगा। आम चुनाव- 2019 के प्रथम चरण में ओडिशा, बिहार, छत्तीसगढ़, आंध्रप्रदेश, तेलंगाना और महाराष्ट्र में मतदान का समय सुबह 7 बजे से शाम 6 बजे / सुबह 7 बजे से शाम 5 बजे / सुबह 7 बजे से शाम 4 बजे / सुबह 7 बजे से शाम 3 बजे तक होगा।
पूर्वोत्तर राज्यों में, असम, अरूणाचल प्रदेश, मिजोरम, सिक्किम और त्रिपुरा पश्चिम में सुबह 7 बजे से शाम 5 बजे के बीच मतदान होगा। जबकि, बाहरी मणिपुर, नगालैंड और मेघालय में सुबह 7 बजे से शाम 4 बजे के बीच मतदान होगा।
लोकसभा चुनाव 2019 के प्रथम चरण के लिए मतदान के समय के बारे में जानकारी के लिए यहां क्लिक करें
इलेक्ट्रानिक्स एवं आईटी मंत्रालय
एनआईसीएसआई 28 जनवरी 2021 को अपनी रजत जयंती मनाएगा; आईटी मंत्री श्री रविशंकर प्रसादइस कार्यक्रम में मुख्य अतिथि होंगे
नेशनल इन्फार्मेटिक्स सेंटर सर्विसेज इंकॉर्पोरेटेड , जोकि भारत सरकार के इलेक्ट्रॉनिक्स एवंआईटी मंत्रालय  के नेशनल इन्फार्मेटिक्स सेंटर  के अधीन सार्वजनिक क्षेत्र का एक उपक्रम है, 28 जनवरी 2021 कोयहां अपनी स्थापना की 25वींवर्षगांठ मनाएगा।केंद्रीय इलेक्ट्रॉनिक्स एवंआईटी, संचार और विधिएवं न्याय मंत्रीश्री रविशंकर प्रसाद इस कार्यक्रम में मुख्य अतिथि के रूप में शामिल होंगे।इलेक्ट्रॉनिक्स एवंआईटी मंत्रालय के सचिव श्री अजय साहनी, इलेक्ट्रॉनिक्स एवंआईटी मंत्रालय के अतिरिक्त सचिवएवं एनआईसीएसआई के अध्यक्ष डॉ. राजेंद्र कुमार, नेशनल इन्फार्मेटिक्स सेंटर  की महानिदेशकडॉ. नीता वर्मा, टेक महिंद्रा इंडिया के सीईओश्री सी. पी. गुरबानी, नैस्कॉम की अध्यक्षसुश्री देबजानी घोषऔर एनआईसीएसआई के प्रबंध निदेशकश्री प्रशांत कुमार मित्तलसहित कई अन्य गणमान्य व्यक्ति भी एनआईसीएसआई के रजत जयंती समारोह में भाग लेंगे।
केन्द्रीय मंत्री श्री प्रसाद तेजस - एक वर्चुअल इंटेलिजेंस टूल , जोकि नीतिगत फैसलों और सरकारी सेवाओं एवं नागरिक को उसके वितरण से जुड़ी दक्षता में सुधार के उद्देश्य से सार्थक जानकारी जुटाने के लिए उपलब्ध डेटा से महत्वपूर्ण जानकारी निकालता है; ई-नीलामी भारत – सरकारी संस्थानों की इलेक्ट्रॉनिक फारवर्ड और रिवर्स नीलामी आवश्यकताओं को पूरा करने के उद्देश्य से 24x7 ऑनलाइन सेवा;वर्क फ्रॉम एनीवेयर पोर्टल - एक आभासी वातावरण का प्रावधान, जोकर्मचारियों को ईऑफिस, कैलेंडर, मेल और अन्य विभागीय अनुप्रयोगों जैसे नियमित अनुप्रयोगों तक पहुंचनेमें सक्षम बनायेगा और इस महामारी के दौरानशारीरिक दूरी और कहीं से भी काम करने की सुविधा के आश्वासन के साथ सुरक्षा सुनिश्चित करने के लिए वीडियो कॉन्फ़्रेंसिंग के माध्यम से संचार करेगा;वैश्विक स्तर पर उत्पाद सॉफ्टवेयर अनुप्रयोगों को बढ़ावा देने के जरिए डिजिटल इंडिया ब्रांडिंग को बेहतर बनाने के उद्देश्य सेअंतरराष्ट्रीय पेशकश के लिए एनआईसी उत्पाद पोर्टफोलियो का शुभारंभ करेंगे।
यह आयोजन 28 जनवरी 2021 को सुबह 11:30 बजे शुरू होगा। इसे एनआईसी सोशल मीडिया प्लेटफॉर्म पर लाइव वेबकास्ट किया जायेगा।
एनआईसीएसआई ने 29 अगस्त 1995 को आईसीटी सेवा उद्योग में अपनी यात्रा शुरू की थी।केंद्र एवं राज्य सरकारों और देशभर के अन्य सार्वजनिक उपक्रमों को ई-गवर्नेंस से जुड़ी परियोजनाओं के लिए एंड-टू-एंड आईटी समाधान प्रदान करते हुएएनआईसीएसआई कुछ विशिष्ट परियोजनाओं में अंतरराष्ट्रीय स्तर पर भी अपनी सेवाएं प्रदान करता है।
ईगोव की अधिकांश परियोजनाओं में मौजूदगीके साथ, सामाजिक-आर्थिक विकास में योगदान देने के अपने दृष्टिकोण और मिशन में एनआईसीएसआई सफलतापूर्वक निरंतर आगे बढ़ रहा है।
एनआईसीएसआई द्वारा प्रदान की जाने वाली मुख्य सेवाओं मेंआईटी कंसल्टेंसी, सेंटर ऑफ एक्सीलेंस फॉर डेटा एनालिटिक्स, प्रोडक्टाइजेशन एंड इंटरनेशनल प्रमोशन, क्लाउड सर्विसेज, आईसीटी प्रोडक्ट इंस्टॉलेशन, ह्यूमन रिसोर्स / रोल आउट / ट्रेनिंग शामिल हैं । इसकी कुछ अहम सुविधाओं में ई-ऑफिस, ई-ट्रांसपोर्ट, ई-हॉस्पिटल, ई-प्रिजन्स, ई-कोर्ट्स एवं इसी तरह की अन्य सेवाएंआतीहैं।
वित्त मंत्रालय
डीएफएस सचिव ने 3 महीने के अभियान के दौरान पीएमजेजेबीवाई और पीएमएसबीवाई के तहत नामांकन बढ़ाने के लिए मुख्य सचिवों के साथ बैठक की अध्यक्षता की
वित्त मंत्रालय के वित्तीय सेवा विभाग  के सचिव डॉ. विवेक जोशी ने कल सभी राज्यों/केंद्र शासित प्रदेशों के मुख्य सचिवों/वरिष्ठ अधिकारियों के साथ एक वीडियो कॉन्फ्रेंसिंग बैठक की अध्यक्षता की, ताकि ग्राम पंचायत स्तर पर सूक्ष्म-बीमा योजनाओं-प्रधानमंत्री जीवन ज्योति बीमा योजना  और प्रधानमंत्री सुरक्षा बीमा योजना - के कवरेज को बढ़ावा देने के लिए तीन महीने तक चलने वाले इस गहन अभियान की मुख्य विशेषताओं के बारे में उन्हें अवगत व जागरूक किया जा सके। 3 महीने का यह अभियान 01.04.2023 से 30.06.2023 तक देश के सभी जिलों को कवर करेगा।
बैठक के दौरान, राज्यों/केंद्र शासित प्रदेशों से राज्यों में जनसंख्या के दायरे और आकार को देखते हुए सूक्ष्म-बीमा योजनाओं के तहत नामांकन बढ़ाने का आग्रह किया गया। वर्तमान में, पीएमजेजेबीवाई के तहत सक्रिय नामांकन 8.3 करोड़ और पीएमएसबीवाई के तहत सक्रिय नामांकन 23.9 करोड़ हैं तथा इन योजनाओं के अंतर्गत लगभग 15,500 करोड़ रुपये के दावों का भुगतान किया गया है।
डॉ. जोशी ने अभियान के प्रभावी कार्यान्वयन और निगरानी को सुनिश्चित करने में उनकी सक्रिय भूमिका के लिए सभी राज्यों/केंद्र शासित प्रदेशों के मुख्य सचिवों का समर्थन मांगा। बड़े कदम के रूप में, सचिव, डीएफएस, 13 अप्रैल 2023 को सभी सार्वजनिक क्षेत्र के बैंकों के प्रमुखों के साथ बैठक भी करेंगे, ताकि पूर्णता अभियान में पात्र लाभार्थियों की अधिकतम संख्या को शामिल करना सुनिश्चित किया जा सके।
पीएमजेजेबीवाई और पीएमएसबीवाई के बारे में
पीएमजेजेबीवाई और पीएमएसबीवाई का उद्देश्य सामाजिक सुरक्षा कवर के हिस्से के रूप में नागरिकों, विशेष रूप से समाज के सीमांत समुदायों को जीवन और दुर्घटना बीमा कवर प्रदान करना है। पीएमजेजेबीवाई, किसी भी कारण से मृत्यु की स्थिति में 2 लाख रुपये का बीमा कवर प्रदान करता है, जबकि पीएमएसबीवाई, मृत्यु या पूर्ण स्थायी विकलांगता के लिए 2 लाख रुपये और आंशिक स्थायी विकलांगता के मामले में 1 लाख रुपये का दुर्घटना बीमा कवर प्रदान करता है। ये दोनों योजनाएँ ग्राहकों और/या उनके परिवारों को इन संभावित घटनाओं में आवश्यक वित्तीय सहायता प्रदान करती हैं।
रक्षा मंत्रालय
वार्षिक रिफिट सम्मेलन- 23  और वार्षिक बुनियादी ढाचा व स्वदेशीकरण सम्मेलन- 23 
भारतीय नौसेना का वार्षिक रिफिट सम्मेलन- 23  और वार्षिक बुनियादी ढांचा व स्वदेशीकरण सम्मेलन- 23  23 और 24 फरवरी 23 को विशाखापत्तनम स्थित पूर्वी नौसेना कमान के मुख्यालय में आयोजित किया गया। इसकी अध्यक्षता चीफ ऑफ मैटेरियल  वाइस एडमिरल संदीप नैथानी ने की। इस सम्मेलन के दौरान मरम्मत योजनाओं, भारतीय नौसेना के पोतों/पनडुब्बियों की परिचालन उपलब्धता और भारतीय नौसेना की बढ़ती जरूरतों को पूरा करने के लिए बुनियादी ढांचे के संवर्द्धन की योजनाओं पर चर्चा की गई।
चीफ ऑफ मैटेरियल ने नौसेना मंचों की मशीनरी, हल्ल, हथियार और सेंसरों के रखरखाव व उनके विकास के पहलुओं पर हुई प्रगति की सराहना की। उन्होंने रखरखाव अवधि में कमी के माध्यम से पोतों व पनडुब्बियों की परिचालन उपलब्धता में बढ़ोतरी सुनिश्चित करने के लिए तकनीकी समुदाय से अनुरोध किया कि वे सामने आने वाली चुनौतियों पर ध्यान केंद्रित करें और आर्टिफिशियल इंटेलिजेंस, ब्लॉकचेन, क्वांटम कम्प्यूटेशन, आईओटी के लिए 5जी, रोबोटिक्स आदि जैसी नवीनतम तकनीकों का उपयोग करें। उन्होंने आगे भारतीय नौसेना की बढ़ती भूमिका और मूल पत्तन से दूर पोतों की विस्तारित तैनाती को रेखांकित किया, जो गुणवत्ता आउटपुट देने के लिए मरम्मत अधिकारियों पर अधिक निर्भरता की मांग करती है।
चीफ ऑफ मैटेरियल ने 24 फरवरी 2023 को आयोजित एआईआईसी की बैठक के दौरान विभिन्न तकनीकी और समुद्री बुनियादी ढांचा परियोजनाओं की प्रगति समीक्षा की। उन्होंने भारतीय नौसेना में मरम्मत और रीफिटिंग सुविधाओं को बढ़ाने के उद्देश्य से संचालित तकनीकी बुनियादी ढांचा परियोजनाओं की गति पर अपनी संतुष्टि व्यक्त की। इसके अलावा बैठक के दौरान अगले 15 वर्षों में शामिल किए जाने वाले भविष्य के मंचों के लिए अतिरिक्त गोदी  के निर्माण सहित विभिन्न समुद्री बुनियादी ढांचा परियोजनाओं की समीक्षा की गई।
इस सम्मेलन के दौरान भारत सरकार की आत्मनिर्भर भारत की पहल के अनुरूप स्वदेशीकरण पर एक विशेष सत्र भी आयोजित किया गया। इस सम्मेलन में नौसेना मुख्यालय, तीन नौसेना कमानों, त्रि-सेवा अंडमान और निकोबार कमान, नौसेना परियोजनाओं के महानिदेशक, नौसेना डॉकयार्ड, मरम्मत यार्ड और भारतीय नौसेना के सामग्री संगठनों के प्रतिनिधियों ने हिस्सा लिया।
पृथ्वी विज्ञान मंत्रालय
छत्तीसगढ़ में एक-दो स्थानों पर भारी से बहुत भारी वर्षा की संभावना; पूर्वी उत्तर प्रदेश, मध्य प्रदेश, विदर्भ, झारखंड, उप-हिमालयी पश्चिम बंगाल, ओडिशा, अरुणाचल प्रदेश और असम में भी एक-दो स्थानों पर भारी वर्षा के आसार
भारतीय मौसम विज्ञान विभाग  के राष्ट्रीय मौसम पूर्वानुमान केंद्र अनुसार:
जारी करने की तिथि व समय: 24 जून, 2021: 1300 आईएसटी बजे
सम्पूर्ण भारत के लिए मौसम चेतावनी बुलेटिन:
24 जून  छत्तीसगढ़ में एक-दो स्थानों पर भारी से अति भारी वर्षा होने का अनुमान है। पूर्वी उत्तर प्रदेश, मध्य प्रदेश, विदर्भ, झारखंड, उप-हिमालयी पश्चिम बंगाल, ओडिशा, अरुणाचल प्रदेश, असम, मेघालय, नागालैंड, मणिपुर, मिजोरम, त्रिपुरा, गुजरात के पूर्वी क्षेत्रों, मध्य महाराष्ट्र, कोंकण और गोवा, तटीय आंध्र प्रदेश और यनम, तेलंगाना, तमिलनाडु, पुडुचेरी, कराईकल, केरल और माहे में भी एक-दो जगहों पर तेज़ वर्षा होने के आसार हैं।
- हिमाचल प्रदेश और उत्तराखंड में एक-दो स्थानों पर बादलों की तेज़ गर्जना के साथ बिजली गिरने और 50 से 60 किमी प्रति घंटे की गति से आंधी और तूफान चलने की आशंका है। पंजाब, हरियाणा, चंडीगढ़ और दिल्ली में भी एक-दो स्थानों पर बिजली कड़कने तथा 40 से 50 किमी प्रति घंटे की गति से आँधी चल सकती है। जम्मू और कश्मीर, लद्दाख, गिलगित-बाल्टिस्तान और मुजफ्फराबाद, पश्चिमी उत्तर प्रदेश और अंडमान व निकोबार द्वीप समूह में एक-दो स्थानों पर बिजली कड़कने और 30 से 40 किमी प्रति घंटे की गति तेज़ हवाएँ चलने का अनुमान है। पूर्वी उत्तर प्रदेश, पूर्वी राजस्थान मध्य प्रदेश, विदर्भ, छत्तीसगढ़, बिहार, झारखंड, पश्चिम बंगाल, सिक्किम, ओडिशा, अरुणाचल प्रदेश, असम,मेघालय, नागालैंड, मणिपुर, मिजोरम,त्रिपुरा और तटीय आंध्र प्रदेश, यनम, तेलंगाना, रायलसीमा, केरल, माहे,तमिलनाडु, पुडुचेरी और कराईकल में एक-दो स्थानों पर बिजली कड़कने की घटनाएँ हो सकती हैं। पश्चिमी राजस्थान में एक-दो स्थानों पर गरज के साथ 30 से 40 किमी प्रति घंटे की गति से धूल भरी आंधी चलने की संभावना है।
- गुजरात के तटों से सटे उत्तर-पूर्वी अरब सागर और दक्षिण-पश्चिमी तथा पश्चिमी-मध्यअरब सागर में 40 से 50 किमी प्रति घंटे की रफ्तार से हवाएँ चल सकती हैं। आंध्र प्रदेश के तटों से सटे बंगाल की खाड़ी पश्चिमी-मध्य भागों में भी 40-50 किमी प्रति घंटे की रफ्तार से हवाएँ चल सकती हैं। दोनों समुद्री क्षेत्रों में हवाओं की गति 60 किमी प्रति घंटे तक जा सकती है। मछुआरों को इन क्षेत्रों में मछली पकड़ने के लिए न जाने की सलाह दी जाती है।

अधिक जानकारी के लिए कृपया www.imd.gov.in पर लॉग ऑन करें या दिये गए फोन नंबरों पर संपर्क करें: +91 11 24631913, 24643965, 24629798 
स्थान आधारित विशिष्ट मौसम पूर्वानुमान और चेतावनी के लिए मौसम ऐप, कृषि-मौसम सलाह के लिए मेघदूत ऐप, और बिजली गिरने संबंधी चेतावनी जानने के लिए दामिनी ऐप डाउनलोड करें। जिलेवार मौसम पूर्वानुमान और चेतावनी के लिए राज्यों के मौसम कार्यालय/क्षेत्रीय मौसम कार्यालय की वेबसाइट पर लोग ऑन करें।
एमजी /एएम/ डीटी/डीसी
(Visitor Counter : 167
आयुष
पांचवें आयुर्वेद दिवस का मुख्य विषय है-कोविड-19 के लिए आयुर्वेद
इस वर्ष के 'आयुर्वेद दिवस' का आयोजन कोविड-19 महामारी के प्रबंधन में आयुर्वेद की संभावित भूमिका पर केंद्रित होगा। सन् 2016 से प्रति वर्ष धन्वंतरि जयंती के दिन आयुर्वेद दिवस मनाया जा रहा है। इस वर्ष यह दिवस 13 नवंबर 2020 को मनाया जायेगा।
आयुर्वेद दिवस का उद्देश्य आयुर्वेद और उसके अद्वितीय उपचार सिद्धांतों की शक्तियों पर ध्यान केंद्रित करना है। आयुर्वेद की क्षमता का उपयोग करके रोग और संबंधित मृत्यु दर को कम करने की दिशा में काम करना, राष्ट्रीय स्वास्थ्य कार्यक्रम, और राष्ट्रीय स्वास्थ्य नीति में योगदान के लिए आयुर्वेद की क्षमता का उपयोग करने के साथ-साथ समाज में चिकित्सा के लिये आयुर्वेदिक सिद्धांतों को बढ़ावा देना इसके उद्देश्यों में शामिल है। इस प्रकार, आयुर्वेद दिवस, उत्सव और समारोह से अधिक व्यवसाय और समाज के लिए समर्पण का एक अवसर है।
आयुष मंत्रालय ने 5वें 'आयुर्वेद दिवस' को मनाने के लिए विभिन्न गतिविधियों को आयोजित करने का निर्णय लिया है, जिसमें वर्तमान महामारी से संबंधित चिंताओं पर विशेष ध्यान दिया गया है और इस संदर्भ में आयुर्वेद रोग प्रतिरोधक क्षमता निर्माण में कैसे मदद कर सकता है।
इस वर्ष 'आयुर्वेद दिवस' पर 'कोविड-19 महामारी के लिए आयुर्वेद' विषय पर एक वेबिनार का आयोजन किया जाएगा। इसका उद्देश्य आयुर्वेद प्रणाली की विभिन्न पहलों के माध्यम से कोविड-19 महामारी को कम करने के बारे में वर्चुअल माध्यम से सूचना प्रसार का एक अवसर है। दुनिया भर के लगभग 1.5 लाख प्रतिभागियों के वेबिनार में भाग लेने की आशा है। आयुष मंत्रालय ने विदेशों में दूतावासों/मिशनों से भी अनुरोध किया है कि वे उपयुक्त गतिविधियों के साथ आयुर्वेद दिवस का आयोजन करें, जिसमें जनता की सहभागिता हो।
वेबिनार के अलावा, आयुर्वेद दिवस को मनाने के लिए विभिन्न अन्य गतिविधियों के आयोजन की भी योजना है। अक्टूबर माह के उत्तरार्ध में बिम्स्टेक  और इब्सा  देशों के साथ वेबिनार के माध्यम से बातचीत आयोजित की जायेगी। इसके अलावा इस उद्योग के लिए विदेश मंत्रालय, वाणिज्य मंत्रालय और एक्जिम बैंक के सहयोग से आयुर्वेद उत्पादों के निर्यात पर वेबिनार के माध्यम से संवाद कार्यक्रम की योजना बनाई गई है।
विभिन्न राज्य और केन्द्र शासित प्रदेश सरकारें आयुर्वेद दिवस आयोजन के एक भाग के रूप में 'कोविड-19 महामारी के लिए आयुर्वेद' विषय पर वेबिनार, रेडियो वार्ता, प्रश्नोत्तरी और स्वास्थ्य शिविर जैसे कार्यक्रमों का आयोजन कर रही हैं। इलेक्ट्रॉनिक और प्रिंट मीडिया के माध्यम से बड़े स्तर पर प्रचार और आयुर्वेद कॉलेजों, आयुर्वेद ड्रग विनिर्माण संघों, आयुर्वेद चिकित्सा संघों, एनएचएम/एनएएम के राज्य पीएमयू और विभिन्न गतिविधियों के लिए रोटरी क्लब और लायंस क्लब जैसे एनजीओ को शामिल करने की भी योजना बनाई जा रही है।
आयुर्वेद, मानवता की मूल स्वास्थ्य परंपरा, केवल एक चिकित्सा प्रणाली नहीं है, बल्कि प्रकृति के साथ हमारे सहजीवी संबंध की अभिव्यक्ति भी है। यह लिखित प्रमाणों के साथ स्वास्थ्य सेवा प्रणाली है, जिसमें बीमारी की रोकथाम और स्वास्थ्य को बढ़ावा देना, दोनों पर उचित ध्यान दिया जाता है।
उप राष्ट्रपति सचिवालय
उप राष्ट्रपति ने श्री प्रणब मुखर्जी के निधन पर गहरा दुख व्यक्त किया
कहा, उन्होंने उस हर पद की गरिमा और शिष्टता के साथ शोभा बढ़ाई जिस पर वह रहे
उनकी मृत्यु के साथ भारत ने एक बेहतरीन नेता खो दिया है : उप राष्ट्रपति
उप राष्ट्रपति श्री एम.वेंकैया नायडू ने आज पूर्व राष्ट्रपति श्री प्रणब मुखर्जी के निधन पर गहरा दुख व्यक्त किया। एक संदेश में उन्होंने कहा कि श्री मुखर्जी एक ऐसे नेता और भारत के महान बेटे थे,जिन्होंने गरिमा और शिष्टता के साथ सभी पदों की शोभा बढ़ाई। श्री नायडू ने कहा,उनकी मृत्यु के साथ भारत ने एक शानदार नेता खो दिया है।
उप राष्ट्रपति के संदेश का पूर्ण विवरण निम्नलिखित है -
“पूर्व राष्ट्रपति श्री प्रणब मुखर्जी के निधन पर मैं गहरा दुख प्रकट करता हूं। वे एक ऐसे नेता और भारत के महान बेटे थे,जिन्होंने छोटी सी शुरुआत की और कड़ी मेहनत,अनुशासन और समर्पण के दम पर देश से सबसे ऊंचे संवैधानिक पद तक पहुंचे।
श्री मुखर्जी ने अपनी लंबी और प्रतिष्ठित लोक सेवा के दौरान गरिमा और शिष्टता के साथ हर पद की शोभा बढ़ाई। अपने प्रशासनिक कौशल और भारत की संसदीय प्रणाली के प्रति गहरी समझ के लिए पहचाने जाने वाले श्री मुखर्जी ने वित्त मंत्री,रक्षा मंत्री,विदेश मंत्री और योजना आयोग के उपाध्यक्ष सहित कई अहम पद संभाले। राष्ट्रपति के रूप में उन्होंने राष्ट्रपति भवन में नवाचार कार्यक्रमों में भागीदारी के लिए लोगों को प्रोत्साहित किया।
वह संसदीय प्रक्रियाओं,समकालीन राजनीति और अन्य मामलों के इनसाइक्लोपीडिया थे तथा उन्हें उनके विद्वतापूर्ण ज्ञान के लिए जाना जाता था। वह एक उत्कृष्ट सांसद थे और उन्हें उनके वक्तृत्व कौशल के लिए जाना जाता था। उनकी अभूतपूर्व स्मृति और मुद्दों पर पकड़ शानदार थी। उन्होंने लोकतंत्र और विभिन्न संस्थानों को मजबूत बनाने में खासी दिलचस्पी ली। वह निर्विवाद शख्सियतों में से एक थे और उन्हें राजनीति में हर किसी से संपर्क में उपयोग किया जाता था।
उनकी मृत्यु के साथ,भारत ने एक बेहतरीन नेता खो दिया। मैं उनके शोक संतप्त परिजनों के प्रति अपनी गहरी संवेदना प्रकट करता हूं और प्रार्थना करता हूं कि भगवान उन्हें इस दुख को सहने की शक्ति प्रदान करे।”
वस्त्र मंत्रालय
कपड़ा मंत्रालय ने ‘फैब्रिक ऑफ यूनिटी’ का अनावरण किया
केंद्रीय कपड़ा मंत्री ने गुरुग्राम में एकता दौड़ को झंडी दिखाकर रवाना किया
केंद्रीय कपड़ा मंत्री स्मृति जुबिन ईरानी ने आज गुरूग्राम में सरदार वल्लभ भाई पटेल की जयंती के अवसर पर फैब्रिक ऑफ यूनिटी का अनावरण किया। मंत्री ने इस अवसर पर यूनिटी मार्च को झंडी दिखाकर रवाना भी किया। श्रीमती स्मृति जुबिन ईरानी ने परिधान निर्यात संवर्धन परिषद  के कार्यालय पदाधिकारियों और कर्मचारियों तथा अपरेल ट्रेनिंग और डिजाइन सेंटर  के विद्यार्थियों को राष्ट्रीय एकता की शपथ दिलायी।
कपड़ा मंत्री ने परिधान निर्यात संवर्धन परिषद  का आह्वान किया कि वह अपने कार्यालयों में यूनिटी ऑफ फैब्रिक की धारणा का प्रसार करे, जो सरदार वल्लभ भाई पटेल के प्रति सच्ची श्रद्धांजलि होगी। श्रीमती ईरानी ने एईपीसी से कहा की वह सरदार पटेल द्वारा भारतीय संघ में शामिल किये गए तत्कालीन रजवाड़ों के समूचे इतिहास और वस्त्र डिजाइनों को एक साथ प्रदर्शित करें।
इस अवसर पर मंत्री ने अधिक संख्या में कुशल श्रमिकों को संगठित क्षेत्र मे लाने के लिए वस्त्र और परिधान क्षेत्र के विकास के वास्ते भारत सरकार द्वारा 2016 में दिये गए 6000 करोड़ रूपए के पैकेज की चर्चा की।
रक्षा मंत्रालय
रॉयल ऑस्ट्रेलियन एयर फोर्स के पी8ए विमान का गोवा दौरा
रॉयल ऑस्ट्रेलियन एयर फोर्स  का पी8ए विमान 06 जून 2022 को भारतीय नौसेना  के पी8आई विमान के साथ 07 से 09 जून 2022 तक समन्वित संचालन करने के लिए गोवा पहुंचा।
गोवा में आईएनएस हंसा पर पी8आई स्क्वाड्रन आईएनएएस 316 आरएएएफ पी8ए विमान के साथ विभिन्न युद्धक क्रियाकलाप और मेजबानी करेगा। आरएएएफ पी8ए और आईएन पी8आई विमान 07 से 09 जून 2022 तक पनडुब्बी रोधी युद्ध और भूतल निगरानी से जुड़े समन्वित नौसैन्य संचालन भी करेंगे।
इससे पहले, आईएन पी8आई विमान ने अप्रैल 2022 में ऑस्ट्रेलिया के डार्विन से नौसैन्य क्रियाकलाप किया था और उत्तरी ऑस्ट्रेलियाई समुद्र में आरएएएफ पी8ए के साथ समन्वित संचालन में हिस्सा लिया था। मालाबार और ऑसइंडेक्स  जैसे विभिन्न द्विपक्षीय तथा बहुपक्षीय अभ्यासों के हिस्से के रूप में भारतीय और ऑस्ट्रेलियाई पी8 विमान नियमित रूप से समन्वित संचालन कर रहे हैं।
राष्ट्रपति सचिवालय
राष्ट्रपति द्रौपदी मुर्मु ने राष्ट्रीय भूविज्ञान पुरस्कार प्रदान किए
राष्ट्रपति श्रीमती द्रौपदी मुर्मु ने आज  राष्ट्रपति भवन के सांस्कृतिक केंद्र में आयोजित एक समारोह में राष्ट्रीय भूविज्ञान पुरस्कार-2022 प्रदान किए। राष्ट्रीय भूविज्ञान पुरस्कार की शुरुआत भारत सरकार के खान मंत्रालय द्वारा भूविज्ञान के विभिन्न क्षेत्रों में असाधारण उपलब्धियों और उत्कृष्ट योगदान के लिए व्यक्तियों और टीमों को सम्मानित करने के उद्देश्य से की गई है।
इस अवसर पर राष्ट्रपति ने कहा कि भूविज्ञान का क्षेत्र बहुत व्यापक है। इसमें भूस्खलन, भूकंप, बाढ़ और सुनामी जैसी प्राकृतिक आपदाओं का अध्ययन भी शामिल है। इन विषयों को पब्लिक गुड जियोसाइंस कहा जाता है क्योंकि ये बड़ी संख्या में लोगों की सुरक्षा में उपयोगी होते हैं।
राष्ट्रपति ने कहा कि खनन हमारी अर्थव्यवस्था का प्राथमिक क्षेत्र है। देश के आर्थिक विकास में खनिज विकास का महत्वपूर्ण योगदान है। पिछले कुछ वर्षों के दौरान सरकार द्वारा खनन क्षेत्र में कई प्रगतिशील परिवर्तन लाये गये हैं। ये बदलाव खनन क्षेत्र की क्षमता और उत्पादकता को बढ़ा रहे हैं।
राष्ट्रपति ने कहा कि विज्ञान और विकास का वही मार्ग सही साबित होता है जो मानवता के कल्याण की ओर जाता है। इसलिए भू-वैज्ञानिक समुदाय को मानव केन्द्रित खनन की दिशा में आगे बढ़ते रहना होगा। उन्होंने खनिजों के कुशल उपयोग में योगदान देकर भारत की अर्थव्यवस्था को मजबूत करने के लिए भारतीय भू-वैज्ञानिकों की सराहना की।
राष्ट्रपति ने कहा कि आजकल रेयर अर्थ एलिमेंट्स, प्लैटिनम ग्रुप ऑफ एलिमेंट्स और सेमीकंडक्टिंग एलिमेंट्स जैसे खनिजों पर विशेष ध्यान दिया जा रहा है। पर्यावरण संरक्षण की प्राथमिकता को ध्यान में रखते हुए कुछ पारंपरिक खनिजों के खनन और उनके परिणामों का नये दृष्टिकोण से विश्लेषण किया जा रहा है। उन्होंने आज के पुरस्कारों में सतत खनिज विकास के क्षेत्र में योगदान को स्वीकार करने के लिए खान मंत्रालय की सराहना की। उन्हें यह जानकर खुशी हुई कि सतत खनिज विकास के लिए आर्थिक, सामाजिक और पर्यावरणीय तीनों आयामों पर समान ध्यान दिया जा रहा है।
राष्ट्रपति का भाषण देखने के लिए कृपया यहां क्लिक करें
प्रधानमंत्री कार्यालय
प्रधानमंत्री कल 'श्रीराम जन्मभूमि मंदिर' के शिलान्यास समारोह में भाग लेंगे
प्रधानमंत्री श्री नरेन्द्र मोदी कल अयोध्या में 'श्रीराम जन्मभूमि मंदिर' के शिलान्यास समारोह में शामिल होंगे।
प्रधानमंत्री श्री नरेन्द्र मोदी समारोह से पहले हनुमानगढ़ी में पूजा और दर्शन करेंगे। इसके बाद प्रधानमंत्री श्री राम जन्मभूमि जाएंगे जहां वह 'भगवान श्री रामलला विराजमान' की पूजा और दर्शन में शामिल होंगे। इसके बाद वे पारिजात का पौधा लगाएंगे और फिर भूमि पूजन करेंगे।
प्रधानमंत्री 'श्रीराम जन्मभूमि मंदिर' की आधारशिला रखने के लिए एक पट्टिका का अनावरण करेंगे और 'श्रीराम जन्मभूमि मंदिर' पर स्मारक डाक टिकट भी जारी करेंगे।
प्रधानमंत्री कार्यालय
प्रधानमंत्री ने नवरोज के अवसर पर देशवासियों को बधाई दी
प्रधानमंत्री श्री नरेन्द्र मोदी ने नवरोज के अवसर पर देशवासियों को शुभकामनाएं दी हैं।
प्रधानमंत्री ने कहा, “नवरोज मुबारक! शांति और समृद्धि से परिपूर्ण आगामी वर्ष के लिए हमारी प्रार्थना है। मेरी कामना है कि सभी व्यक्ति खुशहाल हो और उनका स्वास्थ्य अच्छा बना रहे।”